My Mosambiekmaats | Tannie Frannie
19 Sondag Sep 2021
Una die beach babe, ons gasvrou in Mosambiek
Sy is 'n mens-mens, iemand wat diep voel en fyn kyk. Haar totaal onverwagse uitnodiging om 'n week lank saam met haar en nog twee bloggers langs 'n Mosambiekse strandmeer te gaan bly, beland langs my soos 'n reddingsboei in 'n stormagtige see. Ek gryp dit vas en word uit die stormsee gered, sagkens neergesit langs waters waar rus is.
Ongemerk sorg en versorg sy – maak sonder ophef die heerlikste potte mieliepap, beplan aandetes, koop vis en groente en vetkoeke en pão.
Vreesloos verjaag sy die rot wat een nag oor haar voete kom hardloop; onverskrokke bestuur sy die dubbelkajuitbakkie op die strandpaadjies, deur diep sand en oor gladde spore.
Daar in die paradys help sy my opnuut besef dat die lewe 'n vreugde is, oftewel 'n fees, soos wat die blou stoel op die kafeestoepie dit stel.
Iemand wat die avontuur van leef met hart en siel aangryp, is Woestynkind. Wanneer sy uit pure uitbundigheid haar arms in die lug gooi, kan mens nie anders as om saam met haar bly te wees nie. Haar liefde vir diere is opmerklik uit die stemtoon waarmee sy met die boerboele gesels en niemand kan meer sielsgeluksalig op 'n lilo ronddryf nie.
In Positief se mooi blou oë is daar 'n onnutsige vonkel. Haar bynaam onder die Mosambiekers is The Boss. Ek verkyk my aan die slag wat sy het om mense te motiveer, hoe hulle ewe vrolik spring om te doen wat gevra word. Soos wafferse tydrennavigator moedig sy Una aan: "Gee petrol," of "Gaan vir die gras!"
Pas nadat die twee hard gewerk het om die bakkie se pap battery te help herstel, kom ek op hulle af waar hulle besig is om mooi te maak – Positief, in haar helderkleurige Hello Kitty-hempie en reënboogbroek, vleg Woestynkind se hare. Vrouens is kosbare wesens!
10 thoughts on "My Mosambiekmaats"
September 19, 2021 om 8:48 nm
Dis te heerlik vir woorde. Dit voel vir my of ek sommer saam julle daar ry en sommer net te wees. So bly jy geniet dit uit die diepte van jou siel. Mooi loop vriendin, die lewe is n lied jy moet net saam sing..
September 20, 2021 om 3:57 vm
Frannie! Jy skryf so mooi!!
September 20, 2021 om 4:00 vm
Ek glo hierdie wegbreek het jou weer k
laat glimlag! Mooi geskryf, Frannie
September 20, 2021 om 4:59 vm
Dankie Fran vir hierdie kosbare woorde. Jy weet wat hierdie wekbreek vir my beteken het, en dit was ń absolute voorreg om jou te kon saamnooi.
September 20, 2021 om 10:20 vm
Dit klink na 'n wonderlike wegbreek vir julle almal! Geniet dit!
September 20, 2021 om 10:48 vm
Net so … hoe arm sou ons ou wereld gewees het sonder sulke vriendinne? Dit klink net na een groot lekkerte – ek gaan soek ook sommer 'n lilo en le hier in ons oprit voor die garage (daar's nou nie water nie, maar daar's 'n heerlike sonnetjie en dit sal my beslis ook laat glimlag 😀).